RWB-bod en Pro14 lei tot erge Saru-verliesJurie Roux – RWB-bod en Pro14-deelname duur. (Foto: Twitter) Die mislukte bod om die Wêreldbeker in 2023 aan te bied, en die deelname van die Cheetahs en die Kings aan die Pro14 reeks, kry grootliks die skuld vir die groot velies wat die SA Rugbyunie in sy 2017-boekjaar gely het. Luidens ʼn verklaring wat Saru in Kaapstad uitgereik het, toon die unie se finansiële state wat Vrydag 6 April by die jaarvergadering in Kaapstad ter tafel gelê sal word ʼn voorbelaste verlies van R33,3 miljoen. In 2016 was die verlies net meer as R7 miljoen, en in 2015 het die Saru nog ʼn wins van R10,4 miljoen gemaak. Jurie Roux, die hoof- uitvoerende beampte van Saru, sê in die verklaring buitengewone uitgawes het tot die groot verlies gelei, en hy wys veral die RWB-bod en die Pro14-betrokkenheid in dié opsig uit. Hy sê die bod het Saru om en by R24,4 miljoen gekos, en die Pro14-deelname het hom R37 miljoen uit die sak gejaag. Luidens die verklaring was die uitgawe noodsaaklik met die oog op die langtermynwelsyn van die spel in Suid-Afrika. Roux sê dit was “strategies gebiedend”. Saru bespreek tans ondernemings om die bodkoste te dra met sy bodvennote, sê hy. Volgens Roux was dit ook broodnodig om die “eenmalige uitnodiging” aan te gryp om aan die Pro14-reeks deel te neem, “omdat die Suid-Afrikaanse rugbygemeenskap in sy geheel gretig is om speelkans tot deelname aan ʼn Noordelike Halfrond-reeks uit te brei”. Hy sê bykomende geld is wel bekom om die Pro14-deelname moontlik te maak, maar Saru moes steeds sy hand diep in die sak steek. Luidens die verklaring was die SA Rugby-groep se inkomste R1,19 miljard in 2017 (R1,21 miljard in 2016) en die uitgawe R1,28 miljard (R1,25 miljard in 2016). Nasionale spanne se koste het met 9,6% tot R177 miljoen afgeneem, veral vanweë verminderde prestasiebonusse en verlaagde vervoerkoste. Roux sê die vooruitsigte vir 2018 en later lyk beter met ʼn wesenlike persentasie van die begrote inkomste vasgeknoop, en die aanvaarding van “konserwatiewe uitgawebeginsels”. Die RWB in Japan en 2021 se toer van die Britse en Ierse Leeus sal Saru moet help skep. Roux voorsien ook ʼn omvattende hersienning van die getal beroepspelers en hul gepaardgaande koste.